2015.gada .decembrī Noteikumi Nr.

Rīgā (prot. Nr. §)

**Valsts un Eiropas Savienības atbalsta piešķiršanas kārtība pasākumā “Zināšanu uzlabošana jūras vides stāvokļa jomā”**

Izdoti saskaņā ar Lauksaimniecības un

lauku attīstības likuma 5.panta ceturto daļu

**I. Vispārīgie jautājumi**

1. Noteikumi nosaka kārtību, kādā tiek piešķirts valsts un Eiropas Savienības atbalsts zivsaimniecības attīstības pasākumā „Zināšanu uzlabošana jūras vides stāvokļa jomā” (turpmāk – pasākums).

2. Pasākuma mērķis saskaņā ar Eiropas Parlamenta un Padomes 2014. gada 15. maija Regulas (ES) Nr.508/2014 par Eiropas Jūrlietu un zivsaimniecības fondu un ar ko atceļ Padomes Regulas (EK) Nr. 2328/2003, (EK) Nr. 861/2006, (EK) Nr. 1198/2006 un (EK) Nr. 791/2007 un Eiropas Parlamenta un Padomes Regulu (ES) Nr. 1255/2011 (turpmāk – regula Nr. 508/2014) 80. panta 1. punkta “c” apakšpunktu ir uzlabot zināšanas par jūras vides stāvokli, kuras nepieciešamas pasākumu programmai, lai panāktu un saglabātu labu jūras vides stāvokli, (turpmāk – pasākumu programma) atbilstoši normatīvajiem aktiem par jūras vides aizsardzību un pārvaldību.

3. Projektu iesniegumu pieņemšanu izsludina, projektu iesniegumus iesniedz, vērtē un atlasa, lēmumu pieņem un paziņo, atbalstu pieprasa, kā arī projekta uzraudzību veic un sankcijas piemēro saskaņā ar normatīvajiem aktiem par valsts un Eiropas Savienības atbalsta piešķiršanu, administrēšanu un uzraudzību lauku un zivsaimniecības attīstībai 2014.–2020. gada plānošanas periodā, ciktāl tie nav pretrunā ar šiem noteikumiem.

**II. Atbalsta saņemšanas nosacījumi**

4. Atbalsta pretendents ir valsts pārvaldes iestāde, kas atbilstoši jūras vides aizsardzību un pārvaldību regulējošajiem normatīvajiem aktiem izstrādā pasākumu programmu.

5. Pasākumā atbalsta darbības, kas ir saistītas ar informācijas iegūšanu, analīzi un uzkrāšanu, tostarp metožu, modeļu un novērtēšanas sistēmu izstrādi un izmantošanu attiecībā uz jūras vides stāvokli, arī par to ietekmējošām slodzēm un to savstarpējo ietekmi.

6. Atbalstu piešķir, ja atbalsta pretendenta projekts atbilst šādiem publiskā finansējuma saņemšanas nosacījumiem:

6.1. projekta mērķis atbilst šo noteikumu 2. punktā minētajam pasākuma mērķim;

6.2. projektā īstenojamās darbības atbilst jūras vides aizsardzību un pārvaldību regulējošo normatīvo aktu prasībām.

7. Projekta uzraudzības periods ir pieci gadi. Atbalsta saņēmējs nodrošina, ka projekta īstenošanas laikā iegūtie pamatlīdzekļi tiek izmantoti atbilstoši projekta mērķim visu uzraudzības periodu.

**III. Publiskā atbalsta intensitāte, attiecināmās un neattiecināmās izmaksas**

8. Publiskā atbalsta intensitāte ir 100 procentu no projekta attiecināmajām izmaksām.

9. Pasākumā ir šādas ar pasākumu programmai nepieciešamo zināšanu uzlabošanu par jūras vides stāvokli saistītas attiecināmās izmaksas, kas nepieciešamas jūras vides aizsardzību un pārvaldību regulējošajos normatīvajos aktos noteikto pienākumu izpildei attiecībā uz pasākumu programmu:

9.1. jaunas tehnikas, iekārtu un aprīkojuma iegādes un uzstādīšanas izmaksas;

9.2. pētījumu veikšanas izmaksas, tajā skaitā izmaksas, kas radušās, vācot datus un paraugus, veicot apsekojumus, izvērtēšanu un analīzi, izstrādājot metodes, izvērtējot ietekmi;

9.3. izmaksas, kas saistītas ar dalību reģionāla un starptautiska mēroga darba grupu sanāksmēs, sadarbības konferencēs un semināros, nepārsniedzot vienu procentu no projekta attiecināmo izmaksu summas:

9.3.1. organizatora noteiktā reģistrācijas un dalības maksa;

9.3.2. komandējuma (darba brauciena) izmaksas saskaņā ar normatīvajiem aktiem par kārtību, kādā atlīdzināmi ar komandējumiem saistītie izdevumi:

9.3.2.1. dienas nauda;

9.3.2.2. viesnīcas izdevumi, kas saistīti ar komandējumu (izņemot, ja konference vai seminārs ilgst vienu dienu un dalībniekiem ir iespēja tajā pašā dienā atgriezties savā dzīvesvietā);

9.3.2.3. transporta izmaksas līdz konferences vai semināra norises vietai un atpakaļ (transporta noma, sabiedriskais transports un degviela);

9.3.2.4. komandējuma (darba brauciena) apdrošināšanas izmaksas;

9.4. izdevumi par tādu informācijas tehnoloģiju sistēmu un tīklu izveidi un esošo pilnveidošanu, kas nodrošina datu apkopošanu, administrēšanu, validēšanu, analīzi un apmaiņu un paraugu vākšanas metožu izstrādi;

9.5. vispārējās izmaksas, tajā skaitā konsultantu honorāri, ekspertīzes, autoruzraudzības pakalpojumu un juridisko pakalpojumu izmaksas, tehniski ekonomiskā pamatojuma, kā arī patentu un licenču izmantošanas izmaksas, kas ir tieši saistītas ar projekta sagatavošanu vai īstenošanu un nepārsniedz divus procentus no pārējo šajā punktā minēto attiecināmo izmaksu kopsummas.

10. Pasākumā ir noteiktas šādas neattiecināmās izmaksas:

10.1. izmaksas, kas saistītas ar tādas tehnikas, iekārtu un aprīkojuma aizstāšanu ar jaunu tehniku, iekārtām un aprīkojumu, kuru parametri salīdzinājumā ar esošajiem neatšķiras un kuri būtiski nemaina tehnoloģiju raksturu;

10.2. izmaksas, kas saistītas ar dalību Eiropas Savienības institūciju formāli izveidotajās ekspertu darba grupu sanāksmēs, par kurām Eiropas Savienības institūcijas sedz ceļa izdevumus;

10.3. procentu maksājumi, maksa par naudas pārskaitījumiem, valūtas maiņas komisijas maksa un valūtas kursa svārstību dēļ radušies zaudējumi;

10.4. naudas sodi, līgumsodi un tiesas prāvu izmaksas;

10.5. izmaksu palielinājums, kas rodas no tādu apakšlīgumu slēgšanas, kuri palielina projekta izmaksas, bet nepievieno projektam papildu vērtību, un kuros samaksa noteikta procentos no kopējām projekta izmaksām;

10.6. izmaksas, kas saistītas ar jebkuru piegādi, pakalpojumu vai darbu, par kuru nav organizēta atbilstoša iepirkuma procedūra saskaņā ar normatīvajiem aktiem par iepirkuma procedūras piemērošanu;

10.7. esošo būvju uzturēšanas izmaksas;

10.8. tehniskās apkopes, rezerves daļu un ekspluatācijas izdevumi;

10.9. transportlīdzekļu iegādes izdevumi;

10.10. izmaksas, kas radušās pirms projekta iesnieguma iesniegšanas;

10.11. izmaksas, kas nav attiecināmas saskaņā ar regulas Nr. 508/2014 80. panta 2. punktu;

10.12. izmaksas, kas pēc Lauku atbalsta dienesta novērtējuma pārsniedz vidējo tirgus cenu, kā arī projekta īstenošanas un tā mērķu sasniegšanas laika grafika noteiktajā termiņā nepabeigto darbu izmaksas.

**IV. Pieteikšanās kārtība un iesniedzamie dokumenti**

11. Lai pieteiktos atbalstam, atbalsta pretendents saskaņā ar normatīvajiem aktiem par valsts un Eiropas Savienības atbalsta piešķiršanu, administrēšanu un uzraudzību lauku un zivsaimniecības attīstībai 2014.–2020. gada plānošanas periodā Lauku atbalsta dienestā elektroniska dokumenta veidā atbilstoši Elektronisko dokumentu likumā noteiktajai kārtībai iesniedz:

11.1. projekta iesniegumu (pielikums);

11.2. lēmumu par piedalīšanos projektā un visu ar projekta īstenošanu saistīto saistību uzņemšanos;

11.3. apliecinājumu, ka projekta iesniegumā plānotās attiecināmās izmaksas atbilst jūras vides aizsardzību un pārvaldību regulējošajos normatīvajos aktos noteiktajiem pienākumiem attiecībā uz pasākumu programmu;

11.4. iepirkuma procedūru apliecinošus dokumentus – iepirkuma priekšmeta tehnisko specifikāciju un visus piegādātāju iesniegtos piedāvājumus – saskaņā ar normatīvajiem aktiem par iepirkuma procedūras piemērošanu un par valsts un Eiropas Savienības atbalsta piešķiršanu, administrēšanu un uzraudzību lauku un zivsaimniecības attīstībai 2014.–2020. gada plānošanas periodā.

**V. Publiskā atbalsta pieprasīšanas papildu nosacījumi**

12. Atbalsta saņēmējs Lauku atbalsta dienestā kopā ar maksājuma pieprasījumu iesniedz:

12.1. atbalsta saņēmēja apliecinātas maksājumu un darījumu dokumentu kopijas;

12.2. atbalsta saņēmēja apliecinātas darbu nodošanas un pieņemšanas aktu kopijas;

12.3. atbalsta saņēmēja apliecinātas tādu līgumu kopijas, kuri noslēgti ar pakalpojumu sniedzējiem un kuros norādīti veicamie uzdevumi, to veikšanas termiņi un līgumu summas;

12.4. kopsavilkumu par sasaisti starp ieguldījumiem projekta darbības jomās un pasākumu programmas ietvaros īstenotajiem pasākumiem;

12.5. ja īstenota šo noteikumu 9.3. apakšpunktā minētā dalība reģionāla vai starptautiska mēroga darba grupas sanāksmē, sadarbības konferencē vai seminārā:

12.5.1. darba grupas sanāksmes, konferences vai semināra darba kārtību;

12.5.2. reģistrācijas un dalības maksas darba grupas sanāksmē, konferencē vai seminārā apliecinošus dokumentus;

12.5.3. sabiedriskā transporta biļeti (lidmašīnai – biļeti (arī elektroniskā formāta aviobiļeti) un iekāpšanas talonu);

12.5.4. viesnīcas (naktsmītnes) rēķinu;

12.5.5. ceļojuma apdrošināšanas izmaksas apliecinošu dokumentu;

12.6. citus dokumentus, kas pierāda projektā īstenotās darbības.

Ministru prezidente Laimdota Straujuma

Zemkopības ministrs Jānis Dūklavs

23.12.2015. 12:28

1077

I.Muriņa

67878708, Ilze.Murina@zm.gov.lv